उद्योग और व्यापारिक घराने में पैदा होने वालों के लिए खुद व्यापार करना इसलिए भी आसान होता है कि वे काम करते करते सीख जाते हैं और विरासत में मिले व्यापार को संभालते हुए जीवन गुज़ार देते हैं। कभी कुछ नया दे पाते हैं और कभी नहीं दे पाते। कुछ नया देना और उस नये के लिए ही जीना जिनका मकसद हो, ऐसे लोगों की तादाद बहुत कम है। ऐसे लोग अपने काम और लक्ष्य में बहुत स्पष्ट होते हैं। उनकी आँख पक्षी पर नहीं बल्कि उसकी आँख पर होती है। उनका उद्देश्य केवल व्यापार या उद्योग करना नहीं होता, बल्कि ऐसा उद्योग करना होता है, जो किसी समस्या का समाधान प्रस्तुत करे। गौतम कपूर ऐसे ही युवा उद्यमियों में से एक हैं। उनको उद्यम की प्रवृत्ति विरासत में मिली। पिता पहले से बिज़नेस में थे। उनको काम करते देखकर बहुत बचपन से ही गौतम कपूर के मन में भी बिज़नेस करने की धुन सवार हो गयी थी, लेकिन उनका दिलो दिमाग हमेशा इस बात के बारे में विचार करता रहा कि बाज़ार में कौनसी समस्या है, जिसका समाधान उन्हें करना है और फिर पेमेंट गेटवे, लॉजिस्टिक और शिपिंग में वो मुकाम हासिल किया कि जिसे देखकर लोग मिसाल दें।